Hírek

    Kész a Windows 2000 utolsó bétája

      (BetaNews, c|net) A Microsot 650 ezer tesztelőnek küldte ki Windows
      2000 operációs rendszerének harmadik bétaverzióját. A Vállalati
      Előzetes Program keretében 60 dollárért árusított szoftver már az
      összes beharangozott funkciót tartalmazza és a támogatott hardverek
      listája is jelentősen nőtt. A hibajavítás fázisába ért oprendszert
      számos gyártó kínálja új gépeiben. A Microsoft októberre tervezi a
      program megjelenését, öt változatban, az otthoni felhasználóktól az
      adatbázis-szerverekig. A Windows 2000 futtatásához minimum 300 MHz-es
      processzor és 64 MB memória javasolt. Megjelent a Windows NT
      4 feltehetően utolsó kiegészítése, a Service Pack 5, ami egy lépéssel
      közelebb viszi az NT-t a a Win2000-hez, egyik újdonsága a javított
      NTFS 5 támogatás. (Windows 2000 béta-oldal) (Win2000 támogatott
      hardverek listája) (NT4 Service Pack 5)

      Vallott a Csernobil-vírus szerzője

      (Reuters) Egy tajvani hacker, Chen Ing-hau beismerte,
      hogy ő készítette a Csernobil néven is ismert CIH vírust. A 24 éves
      informatikust a rendőrség hallgatta ki, de büntetőeljárás nem indult
      ellene, mert károsultak eddig nem tettek feljelentést. A vírus tajvani
      számítógépekben nem okozott kárt. Három év börtön fenyegetné a
      programozót ha kártérítésért jelentkezne valaki, ám ennek kicsi a
      valószínűsége, mivel a megfertőzött gépek túlnyomó többsége kalóz
      Windows-okat futtatott. A vírus Dél-Koreában, Törökországban, Kínában
      és Indiában számítógépek százezreit bénította meg április 26-án, a
      csernobili tragédia 13. évfordulóján. A Windows 95/98-ös számítógépek
      BIOS-át és merevlemezeit megtámadadó CIH-vírust Chen a Tatung Institue
      of Technology-n folytatott tanulmányai alatt írta, amiért egy éve
      kirúgták az intézetből.

    (c|net) Jukebox néven MP3-lejátszót mutat be a RealNetworks. Az eddig
      kizárólag valós idejű multimédia-sugárzással foglalkozó cég a múlt
      hónapban a Xing felvásárlásával szállt be az MP3-üzletbe. Egyelőre nem
      tudni, hogy a terméknek van-e köze a MusicMatch hasonló nevű és
      képességű (CD ripper, MP3- és RealAudio-tömörítő) szoftveréhez. (Real
      Jukekbox)

    Csiszár Jenő féléves hallgatás után visszatér a porondra: az
    iNteRNeTTóban indít heti egy órás műsort. A RealAudio adás mellett
    apukam@apukam.hu a Törzsasztalban saját fórummot nyit. A tervek
    szerint a produkció májusban indult...

    ÚJ TELEFONKÁRTYÁK

    (MTIECO) A Matáv és a helyi koncessziós társaságok szombaton
    vezették be Magyarországon a korábbinál biztonságosabb és az
    ügyfelek számára áttekinthetőbb forintalapú eurochipes
    telefonkártyát. Az új telefonkártyák az eddig használt
    egységalapúakkal ellentétben forintalapúak, vagyis a
    telefonkészülék kijelzője ezentúl a beszélgetés díját, és nem a
    lebeszélt egységek számát mutatja majd. Az Eurochip telefonkártya
    biztonsági szempontból ma a legmodernebb technológiát képviseli,
    azaz jelenlegi tudásunk szerint nem hamisítható - hangsúlyozta a
    Matáv Rt. illetékese. A kártyák fogyasztói ára nem változik,
    továbbra is 800 illetve 1.800 forint lesz. A zökkenőmentes átállás
    érdekében a régi és új típusú telefonkártyák öt hónapig, azaz
    szeptember 30-áig párhuzamosan működnek. A lejárat után megmaradt
    egységek a kijelölt helyeken becserélhetők lesznek.

    MP3: THOMSON WALKMAN, REALJUKEBOX

    (IDG News) A Thomson Lyra néven hordozható MP3-lejátszót dob piacra
    az év utolsó negyedévében. Az elemekkel együtt is mindössze másfél
    dkg súlyú készülék 32 vagy 64 MB digitalizált zene tárolására
    képes, árát egyelőre nem közölték. A Lyra támogatja a RealNetworks
    RealJukebox nevű zenei szoftvercsomagját. A RealJukebox, amelynek
    egyelőre csak bétaváltozata jelent meg, alkalmas MP3, RealAudio G2,
    WAV és egyéb formátumú zenék lejátszására, a felhasználó
    zenegyűjteményének rendszerezésére, és zenék másolására. A cég
    szerint a programmal 12 perc alatt fel lehet venni egy 60 perces
    audio CD-t. A program internetes adatbázisából azonosítja az épp
    lejátszott CD-t, kiírja az előadót és a lemez címét. A RealJukebox,
    melyet támogat többek között az Amazon, a Liquid Audio és a
    GoodNoise, ingyenes program lesz.

    (CNN) Japán 125 milliós népességéből 8 millió embernek van
    internet-hozzáférése, áll az IDC legújabb felmérésében. 2003-ra
    várhatóan négyszer ennyien lesznek a hálózaton, és az online
    kereskedelem is fellendül. Az 1998-as kétmilliárd dollárról 2003-ra
    45 milliárdra ugrik az interneten vásárolt áruk és szolgáltatások
    értéke. Japánban is egyre több nő jut internet-hozzáféréshez: míg
    1993-ban az új felhasználók mindössze 3%-a volt nő, tavaly ez az
    arány 39% volt.

    ELADJÁK A CYRIXOT

    (Wired, ZDNet) A National Semiconductor befejezi az x86
    kompatibilis processzorok gyártását. A kaliforniai cég megválik az
    1997-ben megszerzett a Cyrix PC processzor részlegétől. Ezzel
    egyidejűleg 550 munkahelyet szüntetnek meg és eladják a South
    Portland-i áramköri lapkákat előállító üzem többségi
    részvénycsomagját. Bár leállnak a PII-kompatibilis processzorok
    fejlesztésével, továbbra is gyártani fogják a vezetéknélküli és
    kommunikációs termékeket és a multimédia processzorokat, amelyek a
    forgalom jelentős részét adták. A vállalatnál elmondták, hogy a PC
    processzorok kereskedelmének veszteségei a pénzügyi harmadik
    negyedév 35 millió dollárjáról, a várakozások szerint 45-50
    millióra fog nőni a 4. negyedévre. Az átszervezésekkel a működési
    költségeket 20%-kal szeretnék csökkenteni a jelenlegihez képest,
    szeretnék elérni, hogy az eladások 15-16%-t fordítsák kutatásra és
    fejlesztésre és azt, hogy az adminisztratív költségek csak a 12-
    13%-át tegyék ki. A National az információs eszközök piacán
    szeretne kedvező pozíciókat szerezni. http://www.national.com

    ELKÉSZÜLT A WINDOWS 98 SECOND EDITION

    (ZDNet, TheRegister) Megkezdték a Windows 98 Second Edition
    gyártását, így a közeljövöben a boltokban lehet az operációs
    rendszer javított verziója (bár amikor ez a cikk megjelenik,
    valószínűleg már a boltokban van - Ghost). Várhatóan 89,99
    dollár lesz az ára, de azoknak akik a Windows 98-at már
    megvásárolták lehetőségük lesz arra, hogy 19,99 dollárért
    csak az újdonságokat vásárolják meg Windows 98 SE Updates néven.
    A Second Edition tartalmazza a Windows 98 tavaly júniusi kibocsátása
    óta felfedezett bugok javításait és patcheket is. Megtalálható
    még a csomagban az Internet Explorer 5, a NetMeeting 3 konferencia
    szoftver, internet kapcsolat megosztás, ami lehetővé teszi, hogy több
    otthoni PC közös printereket és egy internetet kapcsolatot használjon,
    valamint továbbfejlesztett USB, IEEE 1394 és ACPI támogatás. A
    Microsoft június 5-én 31 filmszínházban mutatta be a Second Editiont
    a nyilvánosságnak. A Windows 98 Update ezen a címen lesz elérhető:
    http://www.microsoft.com/windows/default.asp

    MÉRGEZŐ ANYAGOKTÓL MENTES GÉPEK AZ EU-BAN

    (Wired) Az Európai Bizottság új ajánlása, mely az elektronikai
    iparban használt mérgező anyagok betiltását szeretné elérni, nagy
    vitákat fog kiváltani a környezetvédők és az elektronikai ipar
    érdekcsoportjai között. Az ajánlás minden, az Európai Unióban
    eladott elektronikai termékre vonatkozna, megtiltva az ólom, a
    higany, a kadmium, a hat vegyértékű króm és a halogénezett
    égésgátlók használatát 2004 január 1-jétől. A kutatók ezeket az
    anyagokat rákkeltőnek és a szervezetben felhalmozódó anyagoknak
    tartják. Az ajánlás megkívánná az európai szabványokhoz való
    alkalmazkodást is, így az olyan elektronikai termékek behozatalát
    is megtiltaná, amelyek 5%-nál kevesebb újra hasznosított műanyagot
    tartalmaznak. A javaslat újrahasznosítással kapcsolatos törvénye,
    amit az ajánlás szerint visszamenőleges hatállyal kellene
    érvényesíteni, a termékek újrahasznosításának a felelősségét a
    gyártókra terhelné. Az Amerikai Elektronikai Szövetség - melynek
    tagja az IBM, az Intel és a Microsoft is - szerint az ajánlás nem
    felel meg a nemzetközi kereskedelmi jognak. Szakértőik szerint csak
    az európai cégeknek 50 milliárd dollárba kerülne a törvény
    betartása. Kijelentették, hogy nem zárkóznak el az
    együttműködéstől, de hosszabb távra gondoltak. Az Amerikai
    Együttműködés a Felelősséget vállaló Technológiáért nevű szervezet
    szerint a becsült 50 milliárdos költség  abszurd összeg. Ezen
    mérgező anyagok alternatívái pedig már rendelkezésre állnak.
    Amerikai Elektronikai Szövetség http://www.aeanet.org

    UNIVERSAL KONTRA MP3

    (AP) A világ legnagyobb zenei kiadó vállalata, az Universal olyan
    új technológia kifejlesztését támogatja, ami lehetővé teszi zenék
    eladását és terjesztését az interneten keresztül. Az Universal a
    kaliforniai Intertrust Corp-pal együttműködve fejleszti ki a
    szükséges szoftvert. Az Intertrust Digibox nevű programja kódot
    épít be a felvett hanganyagba, ami megakadályozza a fizetés nélküli
    lejátszást. Elemzők megjegyzik, hogy az Universal az első nagy
    zenei kiadó, amelyik bejelentette, hogy az interneten keresztül is
    akarja terjeszteni az anyagait. http://www.mca.com

    (The Register) Új kódneveket ad az Intel az új Xeon, Foster és
    Merced alapú rendszereinek. A harmadik negyedév végén, a kisebb
    teljesítményű szerverekhez az egy processzoros Mimosat és a két
    processzoros Pine és Henlock alaplapokat szállítja 133 MHz-es
    buszsebességgel és 820-as chipsettel, majd a nagyobb teljesítményű
    két processzoros Willow és a négy processzoros Koa alaplapok 840-es
    chipsettel. A 2000. év második felében várhatóak a Tumbleweed és a
    két processzoros Juniper alaplapok és a nagyobb teljesítményű
    szerverekbe szánt a négy processzoros Merced alapú Lion. 2001
    elején Foster alapú két processzoros Hickory és négy processzoros
    Shasta alaplapok fognak megjelenni. Közben a munkaállomásokra is
    mutatnak majd be új alaplapokat, mint a Pentium III alapú
    Outrigger, vagy a duál Xeon Brigantine, mindkettő 840-es
    chipsettel. A Big Sur kódnevű első két processzoros Merced alaplap
    2000. év második negyedévében fog megjelenni.

    SLOT B A K7-HEZ

    (c|net) Az AMD bejelentette, hogy K7 processzorának
    többprocesszoros környezetbe szánt változatához olyan foglalatot
    fejleszt, amely mechanikailag teljesen kompatíbilis az Intel
    konkurens Xeon processzorával. Ez ugyan nem jelenti azt, hogy a
    Xeon helyére azonnal betehető lesz majd a K7, hiszen az AMD új
    chipje teljesen más technológiát, például 200 MHz-es EV6
    rendszerbuszt használ, de egyszerűbb dolguk lesz az új Slot B
    alaplapok gyártóinak. Az AMD nagy reményeket fűz a K7 chiphez,
    amellyel először törhet be a szerverek és munkaállomások jól
    jövedelmező piacára. A K7 sikere azonban nagyban függ az
    alaplapgyártók támogatásától is, mivel a processzor egy új típusú
    foglalatba, a Slot A-ba, többprocesszoros változata pedig - a
    mostani bejelentés szerint - a Slot B-be illeszkedik majd.
    http://www.amd.com/products/cpg/k7/index.html

    61 MILLIÓ REALPLAYER FELHASZNÁLÓ

    (c|net) A tavalyi 20 millióról mára 61 millióra emelkedett a
    RealPlayer felhasználóinak száma, jelentette be Rob Glaser, a
    RealNetworks elnöke a cég szokásos éves közgyűlésén. Elmondta
    továbbá azt is, hogy a RealJukebox nevű mp3-kezelő programjukat két
    nap alatt 250000-en töltötték le, ami egyértelműen jelzi az új
    formátum körüli lelkesedést. A konferenciára időzítették több új
    termék bejelentését is: elkészült a RealPlayer G2 végleges
    változata Macintosh platformra is, a Windows verzióhoz pedig
    megjelent az Update 2, ami lehetővé teszi a RealJukebox
    integrálását. Megjelent több fejlesztői eszköz is, a Lotus Notes és
    Domino felhasználói pedig az integrált G2-vel audio- és
    videoklippeket építhetnek bele az üzeneteikbe. Az Intellel közösen
    fejlesztik a RealText 3D-t, ami alacsony sávszélesség mellett is
    élvezhető háromdimenziós animált szövegek készítésére képes.

    (ZDNet) Bíróság elé állítják azt a hackert, aki tavaly több órára
    megbénította a kaliforniai Slip.net internetszolgáltató forgalmát.
    Nicholas Middleton az első hacker, akinek az ügyéből rendes
    bírósági tárgyalás lesz. Eddig ugyanis még valamennyi elfogott
    hacker beismerte bűnösségét, és megegyezéssel rendszerint
    elkerülhették a börtönt, Middleton azonban ragaszkodott a
    tárgyaláshoz, így legalább fél évre rács mögé kerülhet.

    (Reuters) Skót hölgyek megalapították a világháló szerintük legelső
    női újságját. A Worldwoman nevű lap készítői szerint kiadványuk
    hatására hamarosan minden országban megjelennek majd hasonló,
    nőkről és nőknek szóló testvérlapjaik. http://www.worldwoman.net

    TÖRVÉNYES A SPAM EURÓPÁBAN

    (ZDNN, The Register) Az Európa Parlament elfogadta az elektronikus
    kereskedelemet szabályzó törvényeket, amivel többek között
    legalizálta a spammelést. A spamtörvény értelmében ha az
    internetezők ki szeretnék védeni a kéretlen reklámokat, fel kell
    iratkozniuk egy országos címletiltó-listára. Nem tilos a címgyűjtés
    sem, azaz bárki szinte ingyen összeállíthat címlistákat weboldalak,
    newsgroupok vagy egyéb beszélgetőfórumok alapján.
    Egy másik törvény szerint "adattovábbító" cégeket - tehát internet-
    szolgáltatókat és telefontársaságokat - nem lehet felelősségre
    vonni az általuk ideiglenesen tárolt vagy továbbított illegális
    tartalomért, csak abban az esetben, ha azt ők kezdeményezték vagy
    módosították. A szolgáltatónak nem kötelessége tárolni az illegális
    anyagok tulajdonosának adatait, viszont fel kell lépnie a csalások
    és szerzői jogok megsértése ellen. Az Európai Unió megerősítette a
    korábbi ajánlást, ami szerint az online kereskedelmet végző cégekre
    az anyaország szabályai vonatkoznak. A 15 uniós tagállam
    kormányának még jóvá kell hagyni a törvényeket, hogy életbe
    léphessenek. Spamellenes tiltakozás: http://www.politik-
    digital.de/spam/en/

    DIGITÁLIS ALÁÍRÁS AZ ÁLLAMOKBAN

    (Bloomberg News) Az amerikai törvényhozás online kereskedelemben
    használható digitális aláíráson dolgozik. A törvényjavaslatot
    támogatja az America Online, a Microsoft és a Schwab brókerház is.
    A Kereskedelmi Minisztérium szerint jövőre akár 30 milliárd
    dolláros forgalomat is elérhet az internetes kereskedelem, ha
    megfelelő biztonsági intézkedésekkel erősítik meg a vásárlók
    bizalmát. Mivel államonként változó a digitális aláírás megítélése,
    a Kongresszus törvénytervezetével szeretné elősegíteni a mielőbbi
    egységes használatát. A javaslat nem határozza meg a támogatott
    technológiát, de várhatóan a VeriSign kaliberű cégek profitálnak
    majd belőle. Tavaly a képviselők megszavazták a szövetségi
    hivatalok tranzakcióinál használatos digitális azonosító
    bevezetését.

    MÉLYREPÜLÉSBEN A MEMÓRIAÁRAK

    (c|net) Minden eddiginél olcsóbban árulják a 64-megabites DRAM
    chipeket a nemzetközi piacokon. A három hónapja tartó áresés
    következményeként 6,70 dolláros árral 30%-al olcsóbb ma egy chip,
    mint február közepén volt. A legtöbb gyártó az előállíási ár alatt
    szabadul meg memóriaprocesszoraitól. Ennek hatására a
    memóriamodulok ára az utóbbi hetekben körülbelül 40 dollárral
    esett. Nihon Keizai Shimbun japán gazdasági napilap szerint az
    árakat az újraindított tajvani üzemek nyomják le. Ha 6 dollár alá
    esik a 64 Mb-s chipek ára, a több tízmilliárd jenes veszteségbe a
    kisebb gyártók bele is bukhatnak, írja a lap

    (hc.gamer) A Csernobil/CIH-vírus által tönkretett merevlemez adatai
    visszanyerhetők egy bangladesi iskolás freeware programjával. A
    leírás szerint az első partíciót leszámítva jó eséllyel állítja
    helyre az adatokat, de tapasztalataink alapján a program a FAT32-es
    fájlrendszer első partícióját is megmentheti (1-2 futtatás után).A
    program letölthető:
    http://members.xoom.com/_XOOM/monirdomain/Mrecover.zip

    c|net) Webrádiót indít a Yahoo a Spinner.com segítségével. A Yahoo
    Radio béta verziója alig néhány héttel azután készült el, hogy a
    világ legnagyobb keresője 5,7 milliárd dollárért felvásárolta a
    multimédiás műsorsugárzással foglalkozó Broadcast.com-ot. Az
    internetes rádiózásra az utóbbi időkben figyeltek fel a nagyok: a
    Viacom az Imagine Radio-t vásárolta fel februárban, és mostanában
    indult a Lycos Radio Network is. http://radio.yahoo.com/

    AZ EPIC PROBÁRA TESZI A PROGRAMOZÓKAT

    (IDG News Service) Az Intel és a HP közös tájékoztatót tartott az
    IA-64 alkalmazasi architektúrájáról, hogy a szoftvergyártók legalább
    egy évet kapjanak az új alkalmazások kifejlesztésére. Az első IA-64
    processzor ugyanis 2000 második felében kerül a boltokba, és mindkét
    cég azt állítja róla, hogy ugyanolyan korszakos jelentőségű a
    processzor-architektúrák fejlődése szempontjából, mint az Intel
    80386 megszületése volt. Arról azonban nem beszéltek a cégek
    képviselői, mennyit kell majd várni a szerver- és
    munkaállomás-alkalmazásokra, amelyek a gyakorlatban is használni
    tudják a 64 bites EPIC technologiat. Az EPIC ugyanis több utasítás
    párhuzamos végrehajtására képés, s nem lineáris parancssorra épül; a
    programozó feladata lesz tehát, hogy a programot párhuzamosan
    végrehajtható lépések sorozatává alakítsa át. Ezt viszont a
    processzor nélkül előre elvegézni képtelenség. Az Intel az új
    architektúrához C, C++ es Fortran fordítót készít, a programok a
    processzorral együtt kerülnek a piacra.

    A SEAGATE TÁROLÓI VILÁGCSÚCSA

    (IDG News Service) A Seagate bemutatta, miként lehetséges 105 ezer
    koncentrikus adatsávot tárolni egy lemez egyhüvelyknyi területén,
    amit a nagy sebesség és a kétfázisú fejpozícionáló rendszer tett
    lehetőve. Ezzel a technologiaval 36 gigabajtnyi, illetve 25
    megabit/negyzethüvelyknyi adat volna tárolható egyetlen hagyomanyos
    lemezen. A technologia kulcselemei a szálvezérlésű lézernyaláb, a
    mikropozícionáló tükör egy optomagnetikus felvevőfejben integrálva,
    a mikrofókuszáló lencsek és a mintázott (patterned) polikarbonát
    műanyaglemez. A pozícios hiba csupán 1,2 mikrohüvelyk.

    MATÁV: ÚJ KEDVEZMÉNY CSOMAG NEM CSAK INTERNETEZŐKNEK

    A MATÁV a jelentős forgalmú egyéni internetezők igényeihez igazodva
    Kedvenc szám NET néven kedvezménycsomagot alakitott ki, hogy az
    internetezésre fordított költségek könnyebben követhetövé váljanak.
    A csomagot igénybe venni szándékozók egy helyi díjazású számot
    választhatnak, amely lehet hagyományos helyi, illetve a 40-es és
    51-es körzetbe tartozó szám. Erre a számra a MATÁV 80% forgalmi
    díjkedvezményt biztosít, 8000 forintos bruttó havidíj fejében. A
    kedvezmény egyéni analóg és ISDN vonalról egyaránt igénybe vehető,
    független a hívás idejétől és hosszától, csak a beszélgetési díjra
    vonatkozik, a kapcsolási díjra nem. Egy vonalra csak egy Kedvenc
    szám csomag rendelhető meg, vagyis vagy egy Kedvenc számok csomag
    vagy egy Kedvenc szam NET csomag. A Kedvenc szam NET csomagban
    megjelölt telefonszám akár internetezésre, akár beszelgetésre
    megjelölhető és továbbra is vonatkozik rá a 150 forintos helyi
    kedvezmény. A távközlési cég 1999. június 15-től különlegesen
    kedvező, csak Kedvenc számok vagy Kedvenc szám NET ügyfeleinek járó
    másodvonal akciót indít a kényelmesebb internetezésért,
    beszelgetésért.

    PIEPER SZERINT A JÖVŐ A SZÉLES SÁVÚ VIDEOHÁLOZATOKÉ

    (IDG News Service) A Philipstől való távozása után most jelent meg
    először a nyilvánosság előtt Roel Pieper, aki egy londoni
    konferencián mindjárt be is avatta európai és izraeli befektetőkből
    álló hallgatóságát a jövőről alkotott elképzeléseibe. Először is
    kijelentette, hogy akar már most is megfelelők volnának a mai
    kábelhálózatok, PC-k és webdobozok az otthoni elektronikus
    kereskedelem számára, és dícsérte a Sony következő generációs
    PlayStation2 konzolját, amely már film minőségű grafikus
    tulajdonságokkal rendelkezik, nem beszélve gyorsaságáról és
    felhasználóbarát tulajdonságairól. Nem valószínű ugyanis, hogy a PC
    sokáig lesz népszerű a fogyasztók körében interneteléresi
    eszközként, mert drága, nehézkes és nem elég könnyű a használata;
    áppen ezért az elektronikus kereskedelem fejlődésének meggyorsítása
    érdekében mindenképpen meg kell találni a jövő gyors, olcsó és
    könnyen elsajátítható technologiáját, amely felváltja a PC-t az
    internetelérésben. Pieper ezt a PlayStation és a webdoboz
    kombinációjában látja. De a hálózatokkal is gond van, tette hozzá. A
    műholdas, a kábel- es az IP-hálózatok versengenek az otthonok
    kegyeiért, holott egyikük sem jelent ideális megoldást, miközben
    például meg nincsenek az elektronikus kereskedelemhez felhasználható
    digitális hálózatok. A jövő széles sávú hálózatai fogjak
    terjeszteni, kezelni, sőt meg számlázni is a videoszolgáltatást.
    Pieper azzal búcsúzott a hallgatóktól, hogy ő a jövőben ilyen
    hálózatok fejlesztését szeretné finanszírozni.

    Mars-térkép három dimenzióban

    http://www.internetto.hu/cikk4/0033/
    Három dimenziós domborzati térképet készítették a NASA kutatói a
    Marsról, amely természetesen csak számítógépen tanulmányozható. A
    térkép hasonlóan működik az iskolai atlaszokhoz: különböző
    szempontok szerint pörgethetjük a bolygó képét. Van olyan, amely
    megfelel a normális látképnek, de van ahol például a felszín
    változásait különböző színekkel jelölik.

Junior