Billentyűzetek

A számítógépes munkánál a főszerepet a billentyűzet játssza, ezért nem mindegy, hogy milyen billentyűt választunk. Léteznek különféle esztétikusabbnál esztétikusabb billentyűzetek is, de legtöbbször ezen szoktunk spórolni a legtöbbet, és ha komplett gépet veszünk akkor sem a legkényelmesebb, legdrágább billentyűket kapjuk hozzá. Ezért úgy gondoltam, hogy jobb lenne egy tesztet készíteni a billentyűzetekről, mert ez is fogyóeszköznek számít, általában kétévente cserélni kell. Az első és legfontosabb szempont, hogy a legkényelmesebb pozícióban tudjuk tartani a kezünket, a lehető legkisebb nyújtózkodással lehessen a billentyűket elérni. A kényelem érdekében a cégek már kéztámaszokat is gyártanak az egyes billentyűzetekhez, de ezek sajnos nem mindig előnyösek. Hogyan teszteltünk? Minden tulajdonságot 1 és 10 között pontoztunk, ebből kaptunk egy pontszámot. A teszt egy kicsit szubjektív, de az összehasonlításnak megfelel. Amiket pontoztunk: Billentyűk száma: Itt azt vettük figyelembe hány plusz billentyű van, ezek mennyire töltik be a nekik szánt szerepet. Billentyűzet kiosztása: A fő szempont a billentyűk szabványos elhelyezése volt, de ide tartozik még a SHIFT és az ENTER billentyűk nagysága is, mert a legtöbb billentyűzetnél ezeket szeretik megcsonkítani, ami egy kicsit előnytelenné teszi a gépelést. Nem elhanyagolható szempont, mennyire jól láthatók a billentyűzet feliratai és mennyire fedik a valós funkciót. Billentyűzet használhatósága: Akármennyire is furcsa nem minden billentyűzetnél lehet ugyanolyan erővel megnyomni az ENTER, SHIFT és SPACE billentyűket. Minél egyenletesebb az eloszlás annál több pontot kapott a tesztnél. Ebbe a kategóriába tartozik még a billentyűk átlagos elmozdulása lenyomáskor. Billentyűk felülete: Itt azt vizsgáltuk, milyen jól vannak a billentyűk felületei kialakítva. A legtöbb pontot az kapta, amelyik a legegyenletesebb kialakítású volt. Billentyűk stabilitása, puhasága, zajmentessége: A gombok lötyögését és a lenyomási puhaságot figyeltük. Minél kevésbé lötyögnek a billentyűk, minél kisebb erő kell a lenyomásához és minél halkabb annál több pontot kapott. Összhatás: Itt az összekötőkábel hosszát, a teljes méretet, a csatlakozó típusát, a visszajelzők láthatóságát, - nem utolsó szempont - a súlyát vettük figyelembe. Mivel ez a legnagyobb kategória itt a pontozás 1 és 20 között mozgott. Genius KWD-205 Szabványos billentyűzet, a kiosztása megfelel az európai szabványnak. Negatívumot jelent, hogy az Í felirat helyett egy i található, ezért kapott kevés pontot a kiosztás kategóriában. Pozitívum viszont, hogy külön beszerezhető hozzá kéztámasz, ami kényelmesebbé teszi a munkát. Egy kis füzetet kapunk hozzá, ebben pontosan le van írva az úgynevezett Windows-os billentyűk használata is.
Értékelés
Billentyűk száma: | 7
Billentyűzet kiosztása: | 7
Billentyűzet használhatósága: | 9
Billentyűk felülete: | 7
Billentyűk stabilitása, puhasága, zajmentessége: | 8
Összhatás: | 16
Összesen: | 54
Sector KB105GHU Kisméretű és süllyesztett gombokat tartalmaz. Már Windows 98 támogatással rendelkezik. Pozitívum, hogy rendelkezik 3 darab plusz billentyűvel, ami csak Windows 95/98-nál működik, ezek az energiatakarékosságot szolgálják. Negatívum, hogy nem lehet kéztámaszt hozzárakni. A WAKE billentyűnek nincs plusz hatása, mert az energiatakarékos módból bármely billentyű lenyomásával vissza tudunk térni, de a későbbiekben már ez is programozható lesz. Nem éppen pozitívum az sem, hogy az Ű a SHIFT mellé került, ezért egy kicsit a SHIFT nagysága csökkent és a gépelés kényelmetlenné vált.
Értékelés
Billentyűk száma: | 8
Billentyűzet kiosztása: | 6
Billentyűzet használhatósága: | 9
Billentyűk felülete: | 9
Billentyűk stabilitása, puhasága, zajmentessége: | 9
Összhatás: | 18
Összesen: | 59
Altrix KB-8802R+ Ismét egy nem szabványos billentyűzettel van dolgunk, de rendelkezik a Microsoft ajánlásával. Pozitívum, hogy lehet hozzácsatlakoztatni kéztámaszt. Negatívum, hogy a funkció billentyűk (ALT, Ctrl, Windows billentyűk) kialakítása olyan, hogy az ember ujja gépelés közben lecsúszik róla. A nagy SPACE billentyűn a kéztámasz hiánya miatt kicsit kényelmetlen a gépelés. Az Ű a BackSpace mellé került, ezért jóval kisebb lett a törlés billentyű, könnyű mellényúlni, ilyenkor a bosszankodás sem marad el. (A teszt során velem is többször előfordult, hogy a törlés helyett az Ű betűt nyomtam le.)
Értékelés
Billentyűk száma: | 7
Billentyűzet kiosztása: | 6
Billentyűzet használhatósága: | 9
Billentyűk felülete: | 6
Billentyűk stabilitása, puhasága, zajmentessége: | 6
Összhatás: | 15
Összesen: | 49
Mitsumi KPQ-E99ZC-13 Szabványos billentyűzetről van szó, az Ű ott van, ahol annak lennie kell. Pozitívum, hogy külön kábeltartóval rendelkezik, és mindig annyi kábelt tekerhetünk le, amennyi feltétlenül szükséges. A funkcióbillentyűk más színűek, ezzel is megkönnyítették a kezdők számára az eligazodást. Negatívum, hogy nem lehet hozzá kéztámaszt rakni.
Értékelés
Billentyűk száma: | 7
Billentyűzet kiosztása: | 8
Billentyűzet használhatósága: | 8
Billentyűk felülete: | 10
Billentyűk stabilitása, puhasága, zajmentessége: | 7
Összhatás: | 12
Összesen: | 52
Rock KWD-205 Első PS/2 “versenyzőnk”. Egy egyszerű szabványos kiosztású billentyűzet az olcsóbb fajtából. Pozitívum, hogy itt is a funkcióbillentyűk más színűek, a kezdők számára a könnyebb eligazodást segíti. Negatívum, hogy kényelmetlen az írás rajta.
Értékelés
Billentyűk száma: | 7
Billentyűzet kiosztása: | 7
Billentyűzet használhatósága: | 7
Billentyűk felülete: | 6
Billentyűk stabilitása, puhasága, zajmentessége: | 6
Összhatás: | 17
Összesen: | 50
Rock KWD-701 Szintén PS/2 csatlakozóval ellátott darabról van szó. Pozitívum, hogy a billentyűk süllyesztettek és nagyon kényelmes rajta a gépelés. Kéztámasz is csatlakoztatható hozzá, maga a billentyűzet nagyon könnyű. Negatívum, hogy a visszajelzők egy kicsit halványan világítanak.
Értékelés
Billentyűk száma: | 7
Billentyűzet kiosztása: | 7
Billentyűzet használhatósága: | 9
Billentyűk felülete: | 9
Billentyűk stabilitása, puhasága, zajmentessége: | 10
Összhatás: | 13
Összesen: | 55
Kanrich Pozitívumot, hogy a SPACE billentyű szélesebb, a gépelést segíti. Negatívum, hogy már egy pár hónapos használat után a billentyűk zörgőssé és lazává válnak. A visszajelzők csak nagyon halványan látszanak. A billentyűk leütéséhez nagy erőt kell kifejteni, az elmozdulásuk is elég nagy.
Értékelés
Billentyűk száma: | 7
Billentyűzet kiosztása: | 7
Billentyűzet használhatósága: | 6
Billentyűk felülete: | 8
Billentyűk stabilitása, puhasága, zajmentessége: | 6
Összhatás: | 13
Összesen: | 47
Turbo-Trak Szabványos, magyar kiosztású PS/2-es billentyűzet. Első ránézésre rögtön feltűnik, hogy egy plusz billentyű van rajta ez az Fn. Mivel semmiféle leírást nem adtak hozzá, csak a doboz hátuljáról lehet megtudni, hogy mit is takar ez a funkció. Nagy meglepetésre senki ne számítson, mert az általunk tesztelt verziónál csak a gépelési ismétlés sebességét tudtuk tesztelni, mert csak ez volt benne. Ennek a billentyűnek majd később fogjuk látni hasznát, amikor programozható lesz. Pozitívum: Sajnos nem találtam, hacsak nem ez a plusz billentyű annak mondható! Negatívum: A feliratozása kicsit olyan, mintha valaki filccel írta volna rá az ékezeteket. Itt is az Í helyett egy i található. A funkcióváltó billentyűkről lecsúszik a felhasználó ujja, ha egy másikat is meg akar nyomni ugyanazzal a kézzel. A visszajelzők alatti felirat is elég szűkszavú (pl.: N/Lock), ez annak köszönhető, hogy itt található meg az a bizonyos Fn billentyű.
Értékelés
Billentyűk száma: | 8
Billentyűzet kiosztása: | 7
Billentyűzet használhatósága: | 6
Billentyűk felülete: | 6
Billentyűk stabilitása, puhasága, zajmentessége: | 7
Összhatás: | 12
Összesen: | 46
Microsoft NK-228 Ez a billentyűzet is rendelkezik plusz billentyűkkel. Itt is, megtalálható a Power, Sleep és Wake Up hármas, de ezenkívül még a Turbo gomb is. Nem tetszett, hogy az Ű miatt a BackSpace egy szokványos billentyűméretre zsugorodott. A másik ilyen gomb a Turbo gomb, ami a jobboldali Shift-ből vágott ki egy szeletet. A billentyűk elhelyezkedését meg kell szokni. A gombok nyomogatásához kész erőművésznek kell lenni, ezért ez a leghangosabb billentyűzet. Amíg ezt a pár sort írtam már meg is fájdult a kezem. J A billentyűkről gépelés közben lecsúszik a felhasználó ujja, így egy kicsit nehézkes a gépelés. Egy pozitívuma azért van, jól látszódnak a visszajelzők, de ez sovány vigasz.
Értékelés
Billentyűk száma: | 8
Billentyűzet kiosztása: | 5
Billentyűzet használhatósága: | 5
Billentyűk felülete: | 6
Billentyűk stabilitása, puhasága, zajmentessége: | 5
Összhatás: | 10
Összesen: | 39
Logitech Cordless Keyboard Végül, de messzemenőleg nem utolsó sorban egy vezeték nélküli versenyző. A PC-X Magazin 1999. áprilisi számában Sam.Joe barátunk írt egy tesztet, ezért én csak egy-két dolgot említek itt meg. Akit bővebben érdekel a dolog, annak ajánlom figyelmébe ezt a cikket. Különben én is 102%-ig egyetértek az ott leírtakkal. Az első vezeték nélküli rádióhullámokon keresztül kommunikáló billentyűzet, ami Magyarországon megjelent. Előnye az infrás billentyűzetekkel szemben, hogy az adónak és a vevőnek nem kell egymással szemben lenni. A használónak korlátlan mozgásteret biztosít a rádiós átvitel miatt. A visszajelzők (Num Lock, Caps Lock, Scroll Lock) magán a vevőn találhatók meg és így nem a billentyűzet energiaellátását fogyasztják. Ennek az a hátránya, hogy a vevőt úgy kell elhelyezni, hogy lássuk a visszajelzőket. A külső zavarvédelem elég jól meg van oldva. Több rádiós billentyűzetet is lehet egy helyiségben használni, mert a kódolási technika miatt nem zavarják egymást. A vevőkészülék 26.995MHz, 27.045MHz, 27.145MHz, 27.195MHz jeleket tud fogadni egy időben. Ebből következik, hogy maximálisan 4 eszközt tud ellátni egyszerre. Ezek az eszközök lehetnek: billentyűzet, egér, trackball. Előnyös, mert játékra jobb a trackball-t használni, szövegszerkesztéshez pedig egeret. Megkíméljük magunkat a fölösleges gép mögötti nyúlkálástól. Hatótávolsága a leírás szerint 3 méter, de ajánlott 2 méteren belül használni. Leginkább irodai használatra ajánlott, mert olyan játékoknál, ahol több billentyűt kell egyszerre lenyomni nem igazán vált be. (A több billentyű egy időben történő lenyomása erős pityegést eredményezett.) Lehet kapni magyar és amerikai kiosztásban is. Elemekkel együtt szállítják. Nagyon kényelmes volt az eszköz használata. Az értékelésnél egy kicsit elfogult voltam, de nézzétek ezt el nekem.
Értékelés
Billentyűk száma: | 10
Billentyűzet kiosztása: | 10
Billentyűzet használhatósága: | 9
Billentyűk felülete: | 10
Billentyűk stabilitása, puhasága, zajmentessége: | 10
Összhatás: | 19
Összesen: | 68
A teszt során feltűnt, hogy minden billentyűzeten találhatók úgynevezett Windows-os billentyűk. Ezen látszik, hogy a Microsoft operációs rendszereivel uralja a számítástechnika piacát. Ezek használhatósága ma még egy kicsit kérdéses, de szerintem nemsokára ez is programozhatóvá válik és nem csak a START menüre történő kattintást és a jobb oldali egérgombot fogja helyettesíteni, hanem mondjuk beprogramozzuk az egyik billentyűt és elindul például a szövegszerkesztő. Ennek több értelmét látnánk. A másik dolog, hogy előszeretettel megcsonkítják a funkcióbillentyűket, ami miatt megnő a melléütések száma és ezzel lassítja a gépelést. Nem ritka dolog, hogy az ENTER helyett a mellette található Ű billentyűt nyomjuk le és ilyenkor jön a visszatörlés és ha ez többször fordul elő akkor a bosszankodás. A legbosszantóbb, amikor nem elégednek meg a gyártók a legfontosabb funkcióbillentyűk megcsonkításával, de ezt valami extrém módon teszik meg. A billentyűzetgyártók, hogy még jobban eladható legyen a billentyűzetük, ezért különböző extra billentyűkkel szerelik fel termékeiket, amiknek semmi jelentősége sincs. Ilyenek például a Turbo és Fn billentyűk. A teszt során a legjobban a Logitech Cordless Keyboard tetszett meg, habár a magas ára miatt nem mindenki tudja megengedni magának, hogy egy billentyűzetért 18000Ft+ÁFA körüli összeget kifizessen. A tetszésemet azért nyerte meg, mert nagyon jól használható és könnyű. Nincs az a kötöttség, ami a vezetékes billentyűzeteknél van. Ezt a billentyűzetet inkább irodai használatra ajánlom. Ha a megfizethetőbb kategóriából nézünk egyet, akkor nem lehet más, mint a Sector KB105GHU. Nagyon kényelmes dolgozni rajta és a játékoknál se mond csődöt. Az ára is megfizethetőbb 2200Ft+ÁFA körül mozog. A tesztpéldányokat a pécsi Computer Corner Kft-től (Tel.: 72/333-244), illetve az M&M Computertől (Tel.: 72/226-186) kaptuk. Végszóként: A teszt során igyekeztem rámutatni azokra a dolgokra, ami alapján billentyűzetet vásároljunk és, hogy mire figyeljünk a vásárlásnál. Nem biztos, hogy a legdrágább és legmutatósabb billentyűzet a legjobb… Összefoglaló táblázat Magician Magician@freemail.c3.hu